**Монгол Улсын Их Хурлын тавдахь удаагийн сонгуулийн анхдугаар чуулганы Төрийн байгуулалтын байнгын хорооны 9 дүгээр сарын 10-ны өдөр /Лхагва гараг/-ийн хуралдаан 12 цаг 30 минутад Төрийн ордны \"А\" танхимд эхлэв.**

Хуралдааныг УИХ-ын гишүүн Р.Раш даргалав.

**Хуралдаанд ирвэл зохих 21 гишүүнээс 14 гишүүн ирж, 66.6 хувийн ирцтэй байв.**

**Чөлөөтэй:** Н.Алтанхуяг, С.Оюун

            ***Өвчтэй:*** Ц.Батбаяр, Э.Бат-Үүл

**Тасалсан:** Г.Баярсайхан, Л.Гүндалай, Ж.Сүхбаатар

**Байнгын хорооны даргад нэр дэвшүүлэх** ***тухай***

Хэлэлцэж буй асуудалтай холбогдуулан Төрийн байгуулалтын байнгын хорооны референт Г.Чагнаадорж байв.

МАХН-ын бүлгийн ахлагч Д.Лүндээжанцан Байнгын хорооны даргад УИХ-ын гишүүн Ө.Энхтүвшинг дэвшүүлэх тухай саналаа танилцуулав.

УИХ-ын гишүүдээс асуулт болон санал гараагүй болно.

**Р.Раш:** Байнгын хорооны даргаар УИХ-ын гишүүн Ө.Энхтүвшинг дэвшүүлэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн             14

Татгалзсан               0

Бүгд                            14

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Р.Раш УИХ-ын чуулганы нэгдсэн хуралдаанд танилцуулахаар тогтов.

**Хуралдаан 12 цаг 40  минутад өндөрлөв.**

**Тэмдэглэлтэй танилцсан:**

ТӨРИЙН       БАЙГУУЛАЛТЫН

 БАЙНГЫН ХОРООНЫ ДАРГА                                               Ө.ЭНХТҮВШИН

**Тэмдэглэл хөтөлсөн:**

            ХУРАЛДААНЫ НАРИЙН

                 БИЧГИЙН ДАРГА                                                                 В.ОЮУН

**УИХ-ЫН ТАВДАХЬ УДААГИЙН СОНГУУЛИЙН АНХДУГААР**

**ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ**

**9  ДҮГЭЭР САРЫН 10-НЫ ӨДӨР /ЛХАГВА ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Р.Раш:** Гишүүдийн ирц бүрдсэн байна. Хуралдаанаа эхэлье.

Хэлэлцэх асуудал Байнгын хорооны даргад нэр дэвшүүлэх асуудал байгаа. Нэр дэвшүүлэх саналыг МАХН-ын бүлгийн ахлагч Лүндээжанцан танилцуулна.

**Д.Лүндээжанцан:** Төрийн байгуулалтын байнгын хорооны гишүүнээр сонгогдсон Төрийн байгуулалтын байнгын хороонд ажиллаж байгаа гишүүд та бүхэнд баяр хүргэж энэ өдрийн амгаланг айлгая.

МАХН-ын бүлгээс Төрийн байгуулалтын байнгын хорооны даргад Өлзийсайханы Энхтүвшинг санал болгож байна.

Монгол Улсын Их Хурлын гишүүн Энхтүвшин 1958 онд төрсөн, Хөвсгөл аймгийн уугуул.

Ерөнхий боловсролын сургууль, дараа нь МУИС-ийг түүхч, түүхийн багш мэргэжлээр төгссөн. 1989 онд ЗХУ-д Нийгмийн ухааны академид аспирантур төгссөн, түүхийн ухааны доктор, профессор.

1980-86 онд МАХН-ын Төв Хорооны дэргэдэх Нийгмийн ухааны институтэд эрдэм шинжилгээний дэд ажилтан, 89-90 онд мөн институтэд ахлах ажилтан, 90-95 онд Ардын эрх сонины парламентын тоймч, хэлтсийн эрхлэгч, хариуцлагатай нарийн бичгийн дарга, 95-96 онд Монголын радио, телевизийн Хэрэг эрхлэх газрын дарга, 96-97 онд Улаанбаатар хотын намын хорооны дарга, Үнэн сонины ерөнхий эрхлэгчийн ажлыг давхар хашсан.

1996-2005 онд МАХН-ын нарийн бичгийн дарга, 2000-2004 онд УИХ-ын болон Засгийн газрын гишүүн, Монгол Улсын сайд, Засгийн газрын Хэрэг эрхлэх газрын дарга, 2006-2007 онд Монгол Улсын Засгийн газрын гишүүн, Боловсрол, соёл, шинжлэх ухааны сайдаар ажиллаж байсан. 2006 оноос Монгол Улсын Их Хурлын гишүүнээр дахин сонгогдсон. З дахь удаагаа сонгогдон ажиллаж байна.

Ө.Энхтүвшин нь Монгол Улсын нийгэм, эдийн засгийн салбарт олон жил ажилласан өндөр боловсролтой, дадлага туршлагатай, манай тэргүүний боловсон хүчний нэг учраас Монгол Улсын Их Хурлын Төрийн байгуулалтын байнгын хорооны даргын сонгуульт ажлыг гүйцэтгэх итгэл хүлээх чадвартай боловсон хүчин гэж манай намын бүлэг үзэж байгаа юм.

Ө.Энхтүвшинг Байнгын хорооны даргаар сонгох саналыг гишүүд та бүхэн дэмжинэ гэдэгт итгэж байна. Анхаарал тавьсанд баярлалаа.

**Р.Раш:** Баярлалаа. Байнгын хорооны даргаар Ө.Энхтүвшин гишүүний нэрийг МАХН-ын бүлгээс дэвшүүллээ. Өөр нэр дэвшүүлэх санал байна уу. Алга байна.

Энхтүвшин гишүүнээс асууж лавлах зүйл байна уу, санал хэлэх хүн байна уу. Байхгүй байна.

Энхтүвшин гишүүнийг Төрийн байгуулалтын байнгын хорооны даргаар нэр дэвшүүлснийг дэмжье гэсэн томъёоллоор санал хураалт явуулъя. Дэмжих саналтай гишүүд гараа өргөнө үү.

Санал нэгтэйгээр нэр дэвшигчийг дэмжлээ.

Би өөрөө уншина. Хуралдаан дууслаа. Баярлалаа.

**Хуралдаан 12 цаг 40  минутад өндөрлөв.**

**Соронзон хальснаас хянаж буулгасан:**

Хуралдааны нарийн бичгийн дарга                                                       В.ОЮУН